DanbPilot SM 72 


Informations- og kommunikationspolitik for DanPilot 


1. Baggrund og formål 

DanPilot er en statsejet selvstændig offentlig virksomhed og har derfor et særligt ansvar for 
at kommunikere åbent og pålideligt. Baggrunden for denne informations- og kommunikati- 
onspolitik er således at fastlægge de overordnede rammer for DanPilots informations- og 


kommunikationsaktiviteter. 


Det er DanPilots ambition at være en moderne, åben og kommunikerende virksomhed. 
Åbenhed, transparens og dialog internt og eksternt er en forudsætning for at drive en mo- 
derne virksomhed med engagerede medarbejdere og have et produktivt forhold til kunder, 
samarbejdspartnere og den øvrige omverden. Det gælder både internt i forholdet mellem 
ledelse og medarbejdere samt bestyrelse og ejer og eksternt i forhold til kunder, samar- 


bejdspartnere og den almene offentlighed. 


God kommunikation er afgørende for, at DanPilot kan skabe en positiv forståelse for sine 
aktiviteter. formålet med kommunikationen er desuden at understøtte DanPilots strategiske 
prioriteringer samt drift og virksomhed i det hele taget. 


Formålet med nærværende politik er endvidere at skabe klarhed om reglerne for de ansattes 
eksterne kommunikation til offentligheden. 


2. Principper og værdier 

Internt i virksomheden hylder DanPilot en fri og åben dialog mellem ledelse og medarbej- 
dere, for kun derved kan DanPilot kontinuerligt blive bedre og tilpasse sig skiftende krav og 
vilkår i det omgivende samfund. Eksternt er DanPilot let tilgængelig for dialog, og der til- 
stræbes en proaktiv kommunikation, når det er muligt og relevant. Målgrupperne for Dan- 
Pilots kommunikation spænder bredt, og DanPilot bestræber sig på at kommunikere mål- 


rettet og på rette tid og sted i forhold til de forskellige målgruppers behov. 

3. Ansattes ytringsfrihed og tavshedspligt i forhold til udtalelser til offentligheden 
Ansatte i DanPilot har ytringsfrihed, og de ansatte kan dermed - på egne vegne - og inden 
for vide rammer udtale sig om virksomheden, fx i den offentlige debat. Ansatte i DanPilot 
kan derimod ikke udtale sig på virksomhedens vegne, medmindre den ansatte har fået en 
forudgående tilladelse til at komme med en specifik udtalelse. Ansatte i DanPilot har endvi- 
dere en loyalitetsforpligtelse over for DanPilot, hvilket vil sige, at ansatte ikke må udvise 
adfærd, der kan skade DanPilot. De ansatte må ej heller ytre sig i en urimelig grov form 
eller fremsætte åbenbart urigtige oplysninger om væsentlige forhold inden for eget arbejds- 
område. Det vil bero på en konkret vurdering, hvorvidt den ansatte har udtalt sig inden for 
rammerne af ytringsfriheden. I denne vurdering indgår en afvejning af hensynet til den 
ansatte, set i forhold til hensynet til DanPilot. 


Samtidig skal det nævnes, at både ekstern og intern kommunikation skal gennemføres in- 
den for rammerne af fortrolighed, som DanPilot er forpligtet til at overholde i forhold til bl.a. 
kunder, samarbejdspartnere og medarbejderne internt. Ansatte i DanPilot har således tavs- 
hedspligt i denne henseende, og de ansatte må derfor ikke udtale sig om fortrolige oplys- 
ninger af enhver art, som er tilegnet igennem ansættelsen i DanPilot. Det bemærkes, at 
tavshedspligten både gælder under og efter endt ansættelse i DanPilot. Derudover bemær- 
kes det, at reglerne om ytringsfrihed og tavshedspligt ligeledes gælder for udtalelser på fx 


sociale medier. 


Ansatte skal være opmærksomme på, at det kan få ansættelsesretslige konsekvenser, hvis 
ovenstående samt politikken i sin helhed ikke efterleves. 


4. Udtalelser til offentligheden, herunder pressen 

Udtalelser på vegne af DanPilot til offentligheden, herunder i særdeleshed til pressen, skal 
altid være afstemt med nærmeste leder, DanPilots kommunikationsansvarlige og DanPilots 
administrerende direktør forud for udtalelsen. Det er ikke nødvendigvis direktøren, der ud- 
taler sig. Udtalelser på vegne af DanPilot til offentligheden, herunder i særdeleshed pressen, 


om politiske forhold skal altid være afstemt med formanden for DanPilots bestyrelse forud 

for udtalelsen. Andre talspersoner, som måtte udtale sig på vegne af DanPilot, skal gen- 
nemgå gældende informations- og kommunikationspolitik og vil blive tilbudt medietræning, 
før de udtaler sig. Det forventes under alle omstændigheder, at ansatte udtaler sig loyalt 
om DanPilot i offentligheden inden for rammerne af den udvidede ytringsfrihed, samt at de 


ansatte ikke udtaler sig om tavshedsbelagte oplysninger. 


5. Målgrupper for intern og ekstern kommunikation 

Internt er medarbejderne den primære målgruppe for kommunikation og dialog om DanPi- 
lots forhold og udvikling. Vigtige interne målgrupper er derudover bestyrelsen, der modta- 
ger kommunikation i form og kvalitet, så bestyrelsen kan løfte sit ansvar for virksomheden, 
samt ejeren, som orienteres om selskabets virksomhed i overensstemmelse med Statens 


Ejerskabspolitik og DanPilots vedtægter. 


Eksternt er både den maritime og den almindelige offentlighed centrale målgrupper. Mål- 
grupper derudover er beslutningstagere, samarbejdspartnere, interesseorganisationer og 
myndigheder mv. 


6. Kommunikationskanaler 
DanPilot gør brug af en række forskellige kommunikationskanaler for at nå de forskellige 


målgrupper med budskaber om virksomhedens drift, resultater og udvikling. 


Internt er den direkte dialog mellem medarbejder og leder selvfølgelig en helt afgørende 

kommunikationskanal. Idet DanPilot som forsyningspligtig lodsvirksomhed leverer lodsydel- 
ser i alle døgnets timer i hele landet, og derfor har medarbejdere på job døgnet rundt på 
alle årets dage overalt i Danmark, kræves en effektiv og målrettet digital kommunikation, 


som hele tiden er tilgængelig. Kanalen er DanPilots intranet, "Broen". 


Den eksterne dialog med de øvrige målgrupper varetages i daglige samarbejder direkte med 
samarbejdspartnere samt gennem henvendelse til DanPilots kommunikationsansvarlige, 
salgsansvarlige, administrerende direktør og den øvrige chefgruppe, som alle er direkte 
tilgængelige via kontaktdata på DanPilots hjemmeside, DanPilot.dk. 

DanPilot benytter sig desuden af en række eksterne digitale kommunikationskanaler: 


Hjemmesiden DanPilot.dk, DanPilots side på Facebook og DanPilots side på LinkedIn. 


Endelig vil DanPilot nå frem til offentligheden via eksterne medier, både branchemedier og 


dagspressen i bred forstand. 


7. Mål 


DanPilot har en målsætning om at blive mere kendt i den brede offentlighed. 


8. Ansvar 
DanPilots kommunikationsmedarbejdere har ansvar for at sikre, at den til enhver tid gæl- 
dende informations- kommunikationspolitik efterleves i praksis. Al ekstern kommunikation 


håndteres af eller i samarbejde med den kommunikationsansvarlige. 


9. Brug af whistleblowerportal som alternativ til offentlige udtalelser 

Som alternativ til offentlige udtalelser, har man som ansat i DanPilot til enhver tid mulighed 
for at benytte sig af DanPilots whistleblowerportal, hvor der kan indmeldes kritisable eller 
ulovlige forhold mv. 


10. Offentliggørelse af information 

DanPilot sikrer i overensstemmelse med Statens ejerskabspolitik at der på DanPilots hjem- 
meside som minimum er adgang til den seneste årsrapport, den seneste delårsrapport, 
vedtægter, den seneste indkaldelse til generalforsamling, samt information om DanPilots 
ledelse (bestyrelse og direktion). 


11. Evaluering og opdatering 


Kommunikationspolitikken evalueres hvert år og opdateres, hvis relevant. 


Vedtaget på bestyrelsesmødet den 7. december 2022. 

